# Bod č. 11

**Mestské zastupiteľstvo v Stupave**

Materiál na rokovanie

Mestského zastupiteľstva v Stupave

dňa 19.09.2016

**Návrh**

**Všeobecne záväzného nariadenia č. ....../2016 o určení miesta a času zápisu dieťaťa na plnenie povinnej školskej dochádzky v základnej škole, ktorej zriaďovateľom je Mesto Stupava**

–––––––––––––––––––––––––––––––––––––––––––––––––––––––––––––––––––

**Predkladateľka**: **Materiál obsahuje**: 1. návrh uznesenia

Mgr. Zuzana Lovíšková, v.r. 2. dôvodovú správu

vedúca oddelenia všeobecnej

a vnútornej správy

**Zodpovedná:**

Mgr. Zuzana Lovíšková, v.r.

vedúca oddelenia všeobecnej

a vnútornej správy

**Spracovateľka:**

Mgr. Zuzana Lovíšková, v.r.

vedúca oddelenia všeobecnej

a vnútornej správy

Návrh uznesenia

č. ...../2016

Mestské zastupiteľstvo v Stupave po prerokovaní materiálu

**s c h v a ľ u j e**

VZN č. ...../2016 o určení miesta a času zápisu dieťaťa na plnenie povinnej školskej dochádzky v základnej škole, ktorej zriaďovateľom je Mesto Stupava

**Dôvodová správa**

Všeobecne záväzné nariadenie predkladáme z dôvodu aplikácie zmien legislatívy v oblasti školstva. Novela uskutočnená zákonom č. 188/2015 Z.z. z 30. júna 2015 v čl. I, v bode 5 zmenila ustanovenia § 20 ods. 2 zákona č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov tak, že slová „15. januára do 15. februára“ nahradila slovami „01. apríla do 30. apríla“. Touto novelou školského zákona sa mení čas zápisu dieťaťa na plnenie povinnej školskej dochádzky v základnej škole a podľa § 20 ods. 3 písm. a) školského zákona miesto a čas zápisu určí obec všeobecne záväzným nariadením.

Predkladané všeobecne záväzné nariadenie určuje miesto a čas zápisu detí na plnenie povinnej školskej dochádzky v základnej škole, ktorej zriaďovateľom je Mesto Stupava.

Vo všeobecne záväznom nariadení je zadefinované plnenie povinnej školskej dochádzky, povinnosť zákonného zástupcu prihlásiť dieťa na jej plnenie a možnosť uloženia pokuty za nesplnenie tejto zákonnej povinnosti.

Všeobecne záväzné nariadenie č. 1/2009 nahrádzame novým VZN, ktoré je v súlade so súčasne platnou legislatívou.

Materiál bol zverejnený na pripomienkovanie dňa 02.09.2016 na úradných tabuliach Mesta Stupava, ako aj na webovej stránke mesta. Materiál bol prerokovaný v MsR dňa 12.09.2016.

**Stanovisko MsR:**

Mestská rada odporúča MsZ schváliť VZN bez pripomienok.

**NÁVRH**

**VŠEOBECNE ZÁVÄZNÉHO NARADENIA**

**o určení miesta a času zápisu dieťaťa na plnenie povinnej školskej dochádzky v základnej škole, ktorej zriaďovateľom je Mesto Stupava.**

Mestské zastupiteľstvo v Stupave sa podľa ustanovenia § 6 ods. 1, 2 a § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov, podľa ustanovenia § 8 ods. 1 a 2 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov a podľa ustanovenia § 20 ods. 2, 3 a 4 zákona č. 245/2008 Z. z. o výchove a vzdelávaní (školský zákon) v znení neskorších predpisov uznieslo na tomto všeobecne záväznom nariadení (ďalej len "VZN"):

Dátum vyvesenia návrhu VZN: 02.09.2016

Dátum ukončenia lehoty na pripomienkovanie: 13.09.2016

**Článok 1**

**Úvodné ustanovenia**

1. Účelom tohto všeobecne záväzného nariadenia je určiť miesto a čas zápisu dieťaťa na plnenie povinnej školskej dochádzky v základnej škole, ktorej zriaďovateľom je Mesto Stupava.
2. Mesto Stupava je zriaďovateľom Základnej školy kpt. J. Nálepku, Školská 2, Stupava.
3. Povinná školská dochádzka je desaťročná a trvá najviac do konca školského roka, v ktorom žiak dovŕši 16. rok veku, ak zákon o výchove a vzdelávaní neustanovuje inak. Povinná školská dochádzka začína začiatkom školského roka, ktorý nasleduje po dni, keď dieťa dovŕši šiesty rok veku a dosiahne školskú spôsobilosť, ak zákon neustanovuje inak. Povinná školská dochádzka sa plní v základných školách, v stredných školách a v školách pre žiakov so špeciálno-vzdelávacími potrebami podľa zákona o výchove a vzdelávaní, ak zákon neustanovuje inak.

**Článok 2**

**Miesto a čas zápisu dieťaťa na plnenie povinnej školskej dochádzky v základnej škole**

1. Zápis dieťaťa na plnenie povinnej školskej dochádzky v základnej škole, ktorej zriaďovateľom je Mesto Stupava sa koná v čase od 13.00 h do 20.00 h spravidla vždy prvý piatok po 01. apríli, ktorý predchádza začiatku školského roka, v ktorom má dieťa začať plniť povinnú školskú dochádzku.
2. Zápis dieťaťa na plnenie povinnej školskej dochádzky v základnej škole, ktorej zriaďovateľom je Mesto Stupava, sa realizuje v miestnostiach určených riaditeľom základnej školy.

**Článok 3**

**Povinnosti zákonného zástupcu dieťaťa**

1. Zákonný zástupca dieťaťa je povinný prihlásiť svoje dieťa na plnenie povinnej školskej dochádzky v základnej škole v ktorom má dieťa trvalý pobyt, ak zákonný zástupca pre svoje dieťa nevyberie inú základnú školu.
2. Zákonný zástupca je povinný pri zápise uviesť tieto údaje:

* Meno a priezvisko dieťaťa, dátum narodenia, rodné číslo, miesto narodenia, národnosť, štátne občianstvo, trvalé bydlisko dieťaťa
* Meno a priezvisko zákonných zástupcov, adresa zamestnávateľa, trvalé bydlisko zákonných zástupcov.

**Článok 4**

**Priestupky a správne delikty**

1. Priestupku sa dopustí zákonný zástupca dieťaťa, ktorý ohrozuje jeho výchovu a vzdelávanie alebo zanedbáva starostlivosť o povinnú školskú dochádzku dieťaťa, najmä ak dieťa neprihlási na povinnú školskú dochádzku alebo dieťa neospravedlnene vynechá viac ako 60 vyučovacích hodín v príslušnom školskom roku.
2. Za priestupok podľa odseku 1 tohto článku môže mesto Stupava uložiť zákonnému zástupcovi dieťaťa pokutu do 331,50 eur.
3. Mesto Stupava uloží pokutu do 331,50 eur zákonnému zástupcovi dieťaťa, ktorý je právnickou osobou a ktorý ohrozil jeho výchovu a vzdelávanie alebo zanedbal starostlivosť o povinnú školskú dochádzku dieťaťa, najmä ak dieťa neprihlási na povinnú školskú dochádzku alebo dieťa neospravedlnene vynechá viac ako 60 vyučovacích hodín v príslušnom školskom roku.
4. Na konanie o priestupku podľa odseku 1 tohto článku sa použije všeobecný predpis o priestupkoch, na konanie o správnom delikte podľa odseku 3 tohto článku sa použije všeobecný predpis o správnom konaní.

**Článok 5**

**Záverečné ustanovenia**

1. Týmto všeobecne záväzným nariadením sa ruší VZN č. 1/2009 z 29. januára 2009.
2. Na tomto všeobecne záväznom nariadením sa uznieslo Mestské zastupiteľstvo v Stupave, dňa 19.09.2016, uznesením č. ......./2016.
3. Toto nariadenie nadobúda účinnosť 15. dňom od jeho vyvesenia na úradnej tabuli Mesta Stupava.

V Stupave, 19. septembra 2016

Ing., Mgr. art. Roman Maroš

primátor mesta